
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ

Μορφωτικό Γραφείο

ΣΠΙΤΙ ΤΗΣ ΚΥΠΡΟΥ

Ξενοφώντος 2Α, 105 57 Αθήνα

Τηλ. 210 3734934  Fax 210 3734904


	Παρουσίαση του βιβλίου

Με οδηγό την ιστορική μνήμη.

 Σύμμικτα 1992-2014 και απόψεις Καθηγητών του Παντείου Πανεπιστημίου για συναφή θέματα

 Πρόλογος: Καθηγητής Κλεομένης Σ. Κουτσούκης
του Ιωάννη Χρ. Ιακωβίδη
στο Σπίτι της Κύπρου

Τη Δευτέρα 23 Μαρτίου 2015 παρουσιάστηκε στο Σπίτι της Κύπρου, το βιβλίο Με οδηγό την ιστορική μνήμη του δρος Ιωάννη Χρ. Ιακωβίδη που κυκλοφορεί από τις Εκδόσεις Παπαζήση.

Η Κύπρος ως η ιδιαίτερη πατρίδα του συγγραφέα και η Κωνσταντινούπολη, η Μικρά Ασία και ο Πόντος, ο Ελληνισμός της Αιγύπτου και της εν γένει Διασποράς, η ταυτότητα και η ένταξη των προσφύγων στην ελλαδική κοινωνία, τα πολιτιστικά, εθνικά και άλλα συναφή θέματα και ο προβληματισμός για την τρέχουσα πολύμορφη κρίση, που διέρχεται ο Ελληνισμός στο σύνολό του, αποτέλεσαν το έναυσμα για τη συγγραφική του δραστηριότητα. 

Ο Ομότιμος Καθηγητής Συγκριτικής Πολιτικής Παντείου Πανεπιστημίου κ. Κλεομένης Σ. Κουτσούκης ο οποίος έγραψε τον πρόλογο του βιβλίου τόνισε ότι ο Ιωάννης Ιακωβίδης κάτω από την ερευνητική του ματιά και την άνεση της γραφής που τον διακρίνει, στα κείμενά του ξεδιαλύνει τη συνθετότητα των γεγονότων που έχουν να κάνουν με ζητήματα του προσφυγικού ελληνισμού και επισημαίνει τόσο τις δυσμενείς  όσο και τις ευνοϊκές συνέπειες που αυτά είχαν για το ιστορικό γίγνεσθαι του ελληνισμού.
Ο κ. Χριστόδουλος Κ. Γιαλλουρίδης Κοσμήτορας της Σχολής Διεθνών Σπουδών, Επικοινωνίας και Πολιτισμού του Παντείου Πανεπιστημίου και Πρόεδρος του Ελληνικού Ιδρύματος Πολιτισμού μίλησε για την πορεία του ελληνικού και του κυπριακού κράτους και τους χειρισμούς των εκάστοτε κυβερνήσεων στον πολιτικό σχεδιασμό και την διπλωματική τακτική που ακολούθησαν από την ίδρυσή τους έως σήμερα. Είναι ένας σεμνός, εξαιρετικά αποτελεσματικός και ικανός επιστήμονας είπε για τον Γιάννη Ιακωβίδη που διαθέτει τη γνώση του  αναλυτικού εργαλείου ώστε να παρουσιάσει οποιοδήποτε θέμα των διεθνών σχέσεων και πολιτικής.
Στην εισήγησή του ο Αναπληρωτής Καθηγητής του Τμήματος Κοινωνιολογίας του Παντείου Πανεπιστημίου κ. Γεράσιμος Καραμπελιάς υπογράμμισε ότι ο συγγραφέας κατορθώνει να ξεφύγει από τις τετριμμένες γενικόλογες ιστορικές προσεγγίσεις, είτε σωματείων, είτε γενικευμένες προσεγγίσεις για ιστορικές περιοχές και για χώρες ολόκληρες και μας δίνει την άποψη της κοινωνίας για την ιστορική μνήμη.
Ο Διευθυντής Σύνταξης, ΠΑΡΑΠΟΛΙΤΙΚΑ 90,1 κ. Λάμπρος Καλαρρύτης στη δική του ομιλία είπε, μεταξύ άλλων, ότι το υλικό που έχει συγκεντρώσει στο βιβλίο του ο Ιωάννης Ιακωβίδης, είναι ψηφίδες εθνικής αυτογνωσίας. Παραθέτει γεγονότα ενδεικτικά της ελληνικής ψυχής, ενώνει διαφορετικά χρονικά σημεία της ελληνικής ιστορίας, τα οποία καταλήγουν στο ίδιο συμπέρασμα, ότι οι Έλληνες ουδέποτε παραιτήθηκαν από τον αγώνα να αποδεικνύουν την ιστορική και αδιάλειπτη συνέχεια του ελληνισμού. 


Η εκδήλωση ολοκληρώθηκε με την αντιφώνηση του συγγραφέα και τις θερμές ευχαριστίες του τόσο στους έγκριτους ομιλητές όσο και στο Σπίτι της Κύπρου.

